  Майя Бывальцева Гудыръяса зорез но кужмо тӧлэз возьмало Ижкарын 20-тӥ инвожое. Куазь шуак шукыръяськыны кутскон сярысь ало кар администрациын но ГИБДД-лэн элькунъя управленияз. Калыкез туж сак луыны, кышкытлыкъёслэсь утиськон куронъёсты чакланы куро. Гудыръяса зор вуыны быгатоз 22 часозь. Руль сьӧрын пукисьёсты ӝоглыкъя куронъёсты чакланы, шуак дугдэмлэсь возиськыны, бус дыръя ветлыны чаклам тылъёсты, нош кулэ луиз ке, аварийной тылъёсты ӝуатыны куро. Со шудтэм учыре шедемлэсь утиськыны юрттоз. Куазез эскерисьёслэн чакламзыя, элькунын таяз арняе нуназе 25–29 градус пӧсь луоз, уйёсы 11–16 градус шуныт возиськоз. Шутэтскон нуналъёслы салкымгес кариськоз (+23 градусозь). Тегъёс: Мерлык Ижкар Удмуртия куазь гужем  